Lissa Mathiasen (S), 1998-11-03:
Ja, det var jo faktisk det, der lå i mit svar, for jeg har netop sagt, at vi synes, at når man går over 500.000 kr., før man overhovedet betragter det som værende en formue, som vi på nogen måde skal regne med ind i forhold til boligstøtten, så har man respekteret, at man ikke bare har en klatskilling, men også noget, der er mere end en klatskilling.
Til gengæld bliver så 10 pct. af det beløb, der ligger over 500.000 kr., lagt oven i indkomsten.
Jeg illustrerede det netop ved at sige, at det altså er 15.000 kr., man lægger oven i indkomsten, når man har over 500.000 kr.
Der er i den seneste tid blevet sat spørgsmålstegn ved, om det kan være rigtigt, at ældre, der i god tro er flyttet ind i en ny og god ældrebolig, nu ikke længere skal have mulighed for at bo der, fordi boligydelsen bliver taget fra dem.
Nej, og det vil jeg godt meget klart markere, det kan ikke være rigtigt.
Vi er i hvert fald i Socialdemokratiet helt enige i, at det ikke må være rigtigt.
Naturligvis skal det stadig væk være muligt at komme til at bo både trygt og godt i en god ældrebolig, ligesom det naturligvis også stadig væk skal være muligt at kunne beholde sin kolonihave. Når jeg starter med at nævne netop disse eksempler, skyldes det, at der igennem de seneste uger er kørt en helt urimelig skrækkampagne frem i medierne, en skrækkampagne, som jeg ikke synes er rar, fordi den får en bunke mennesker til at tro, at uanset hvilken indkomst de har, uanset hvilken bolig de har, og uanset hvilken status de har, vil de bare blive ramt.
Det er ikke tilfældet.
Udgangspunktet for Socialdemokratiet er og har også hele tiden været, at vi skal have et boligstøttesystem, som sikrer, at det er muligt at bo
i en rimelig sund og god bolig
, selv om indtægten er lille.
Omvendt må det så også være sådan, at har man mulighed for at betale selv, bør man gøre det.
Det forekommer os meget rimeligt og også afbalanceret
først at lade formuer på over 500.000 kr. gå ind i beregningen.
Det betyder f.eks., at hvis man har en formue på 650.000 kr., vil 15.000 kr. af denne formue blive tillagt den øvrige indkomst, som der så derefter bliver beregnet
boligstøtte i forhold til.
Det betyder også, at mange, selv om de har et lille sommerhus, slet ikke vil blive berørt af formuetillægget.
Jeg tror også, at det vil være forståeligt for de fleste, at har man til gengæld en større formue, må det også være rimeligt, at man selv skal betale sin husleje.
Tager vi en pensionist, betyder denne mindstegrænse for egenbetaling, at alle selv fremover som minimum skal betale 833 kr. om måneden i husleje, før der kan ydes boligstøtte.
Tager vi tilsvarende en studerende, en enlig mor eller en børnefamilie, betyder det, at de altid selv som minimum skal betale 1.333 kr. om måneden, før de kan få udbetalt boligstøtte.
Jeg tror, at der også her er mange, som vil sige: Det er vist meget rimeligt.
Så er der som det tredje blevet fremhævet, at det er den store gruppe af pensionister, der samlet kommer til at afgive flest penge ved gennemførelsen af dette lovforslag.
Jeg tror, den enkelte pensionist er mere optaget af, hvad der er tilbage i pungen, når huslejen er betalt, end om der er et x antal mennesker, der tilsammen bliver berørt i kraft af mindstebetaling, formueregler og så fremdeles.
Hermed også være sagt, at der for os at se er en rimelighed i at indføre en ny mindstebetaling, ligesom vi finder det rimeligt, at de, der selv har råd, også klarer huslejen selv, uanset om de bor i en ældrebolig eller i en anden egnet bolig.
Omvendt vil jeg også godt tilkendegive, at skulle det vise sig, at der er utilsigtede virkninger, ja, så må vi se på det, men det er det, vi må bruge tiden på under udvalgsarbejdet. Der er også en ting, som vi godt vil have set på fra Socialdemokratiets side, og det er, at de stærkt handicappede kan have behov for en rimelig rummelig bolig, så der er mulighed for at få hjælp døgnet rundt, og vel at mærke en hjælp, som også kan være til stede døgnet rundt.
Vi vil godt have kigget på, om det også er godt nok i forhold til dette lovforslag, men lad os se på det under udvalgsarbejdet.